Ayi Kwei Armah
Ayi Kwei Armah, f. 1939, ghanesisk forfatter, skriver på engelsk; bosat i Senegal efter studier og undervisning ved universiter i USA og Afrika. Armah er en af de mest læste og debatterede forfattere i Afrika. Fra 1968 til 1978 udgav han fem romaner. The Beautiful Ones are not yet Born (1968) er en pessimistisk politisk fabel, hvis hovedperson rejser gennem det nyligt uafhængige, korrupte Ghana på jagt efter den sande afrikanske livsmåde. Fragments (1969) og Why are We so Blest? (1972) gennemskriver eksilets og den politiske desillusions oplevelser i brudt, modernistisk sprog. En optimistisk tone nås, når Armah dykker ned i Afrikas fortid. I den smukt fortalte The Healers (1978) fremmanes det gloriøse, men internt splittede Ashantirige, og bogen klinger ud i besyngelsen af sort, afrikansk fællesskab.